CELEX: 62021TN0041
Language: el
Date: 2021-01-26 00:00:00
Title: Υπόθεση T-41/21: Προσφυγή της 26ης Ιανουαρίου 2021 — QD κατά Κοινοβουλίου

15.3.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 88/38
            
         
      Προσφυγή της 26ης Ιανουαρίου 2021 — QD κατά Κοινοβουλίου
      (Υπόθεση T-41/21)
      (2021/C 88/51)
      Γλώσσα διαδικασίας: η ιταλική
      
         Διάδικοι
      
      
         Προσφεύγων: QD (Μιλάνο, Ιταλία) (εκπρόσωπος: M. Merola, δικηγόρος)
      
         Καθού: Ευρωπαϊκό Κοινοβούλιο
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει στο σύνολό της την απόφαση των Κοσμητόρων του Ευρωπαϊκού Κοινοβουλίου της 11ης Νοεμβρίου 2020, η οποία κοινοποιήθηκε στον προσφεύγοντα στις 16 Νοεμβρίου 2020, με την οποία επικυρώθηκε οριστικώς η απόφαση του Γενικού Γραμματέα του Ευρωπαϊκού Κοινοβουλίου της 18ης Μαΐου 2020, η οποία, με τη σειρά της, επικύρωσε την ανακοίνωση της 11ης Ιουνίου 2019, η οποία εκδόθηκε από τον προϊστάμενο της μονάδας «Μισθοδοσία και κοινωνικοασφαλιστικά δικαιώματα των βουλευτών» του Ευρωπαϊκού Κοινοβουλίου, σχετικά με τον καθορισμό των συνταξιοδοτικών δικαιωμάτων κατόπιν της παύσεως της δραστηριότητας του προσφεύγοντος·
               
            
                  —
               
               
                  να καταδικάσει το Ευρωπαϊκό Κοινοβούλιο στα δικαστικά έξοδα της παρούσας διαδικασίας.
               
            
         Λόγοι ακυρώσεως και κύρια επιχειρήματα
      
      Ο προσφεύγων ζητεί την ακύρωση, δυνάμει του άρθρου 263, παράγραφος 4, ΣΛΕΕ, της αποφάσεως των Κοσμητόρων του Ευρωπαϊκού Κοινοβουλίου της 11ης Νοεμβρίου 2020, η οποία κοινοποιήθηκε στον προσφεύγοντα στις 16 Νοεμβρίου 2020, με την οποία επικυρώθηκε οριστικώς η απόφαση του Γενικού Γραμματέα του Ευρωπαϊκού Κοινοβουλίου της 18ης Μαΐου 2020, η οποία, με τη σειρά της, επικύρωσε την ανακοίνωση της 11ης Ιουνίου 2019, η οποία εκδόθηκε από τον προϊστάμενο της Μονάδας μονάδας «Μισθοδοσία και κοινωνικοασφαλιστικά δικαιώματα των βουλευτών» του Ευρωπαϊκού Κοινοβουλίου, σχετικά με τον καθορισμό των συνταξιοδοτικών δικαιωμάτων του προσφεύγοντος κατόπιν της παύσεως της δραστηριότητάς του συνεπεία της αποφάσεως 14/2018 του προεδρείου της ιταλικής Βουλής των Αντιπροσώπων.
      Προς στήριξη της προσφυγής του, ο προσφεύγων προβάλλει τρεις λόγους.
      
                  1.
               
               
                  Με τον πρώτο λόγο, ο προσφεύγων προβάλλει πρόδηλη παραβίαση των γενικών αρχών του δικαίου της Ένωσης, ιδίως της αρχής της προστασίας της δικαιολογημένης εμπιστοσύνης, της αρχής της ασφάλειας δικαίου, της αρχής της προστασίας του δικαιώματος ιδιοκτησίας, της αρχής της αναλογικότητας και της αρχής της ισότητας. Επιπροσθέτως, ο προσφεύγων επισημαίνει τον πρόδηλο παραλογισμό της ανακοινώσεως η οποία επικυρώθηκε οριστικώς από την προσβαλλόμενη απόφαση, η οποία αναφέρει ότι μεταφέρει σε ευρωπαϊκό επίπεδο τη νέα ρύθμιση της ιταλικής Βουλής των Αντιπροσώπων χωρίς οποιαδήποτε εύλογη αιτιολογία.
               
            
                  2.
               
               
                  Με τον δεύτερο λόγο, ο προσφεύγων προβάλλει εσφαλμένη εφαρμογή του άρθρου 75 των Μέτρων εφαρμογής του Καθεστώτος των Βουλευτών του Ευρωπαϊκού Κοινοβουλίου. Ειδικότερα, η εν λόγω διάταξη εμπίπτει στις μεταβατικές διατάξεις, οι οποίες εξ ορισμού αποτελούν κανόνες περατώσεως ενός καταργηθέντος συστήματος, σκοπός των οποίων είναι η προστασία των έννομων καταστάσεων που διέπονταν από την προηγούμενη ρύθμιση.
               
            
                  3.
               
               
                  Με τον τρίτο λόγο, ο προσφεύγων προβάλλει διάφορες διαδικαστικές παραβάσεις, οι οποίες σχετίζονται ιδίως: με τον καθορισμό της ορθής νομικής βάσεως της ανακοινώσεως η οποία επικυρώθηκε οριστικώς με την προσβαλλόμενη απόφαση· με την αρμοδιότητα του προϊσταμένου της μονάδας που εξέδωσε την πράξη· με έλλειψη αιτιολογίας. Κατά τον προσφεύγοντα, η ανακοίνωση βασίζεται σε διάταξη που έχει πλέον καταργηθεί και, δεδομένου ότι χαρακτηρίζεται ως έκτακτη διοικητική πράξη, θα έπρεπε να είχε εκδοθεί από το προεδρείο του Ευρωπαϊκού Κοινοβουλίου. Επιπροσθέτως, η ανακοίνωση που επικυρώθηκε οριστικώς από την προσβαλλόμενη απόφαση δεν περιλαμβάνει αιτιολογία, ούτε μνημονεύει την πράξη που θα μπορούσε να την περιλαμβάνει.